《奏院豫七弟挽诗》
宋代·高斯得

瑟瓒天资美，洪枢地胄华。
安恬羞善宦，孝谨克承家。
籀学耽奇古，文房好静嘉。
颜瓢空不继，原粟散无涯。
庭径长生草，山园妙识花。
公门捐造请，内典却纷拿。
留邸空陈迹，分麾付一嗟。
阶兰芳欲尽，池草句谁夸。
甚欲号森柏，其如叹系瓜。
遥将万行泪，洒向夕阳斜。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。